CELEX: 52018PC0287
Language: el
Date: 2018-05-15
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Γερμανία και την Πολωνία να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.5.2018
            COM(2018) 287 final
            2018/0141(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Γερμανία και την Πολωνία να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει στα κράτη μέλη να θεσπίζουν ειδικά μέτρα παρέκκλισης από την εν λόγω οδηγία, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολές που πρωτοκολλήθηκαν στην Επιτροπή στις 9 Ιανουαρίου 2018 και στις 22 Ιανουαρίου 2018 αντίστοιχα, η Γερμανία και η Πολωνία ζήτησαν την άδεια να παρεκκλίνουν από το άρθρο 5 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα λοιπά κράτη μέλη σχετικά με το αίτημα που υποβλήθηκε από τη Γερμανία και την Πολωνία με επιστολές της 5ης Μαρτίου 2018. Με επιστολές της 6ης Μαρτίου 2018, η Επιτροπή γνωστοποίησε στη Γερμανία και την Πολωνία ότι είχε συγκεντρώσει όλα τα στοιχεία που έκρινε απαραίτητα για την εκτίμηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Προκειμένου να βελτιωθούν οι κυκλοφοριακές συνθήκες μεταξύ της Γερμανίας και της Πολωνίας, αυτά τα κράτη μέλη σκοπεύουν να συνάψουν συμφωνία σχετικά με την κατασκευή νέας γέφυρας μεταξύ του Küstrin-Kietz και του Kostrzyn nad Odrą (εφεξής «η συμφωνία»). 
            
            
               Σύμφωνα με την εν λόγω συμφωνία, η Γερμανία και η Πολωνία θα πραγματοποιήσουν κοινή επένδυση για την κατεδάφιση της υφιστάμενης συνοριακής γέφυρας και την κατασκευή νέας γέφυρας μεταξύ του Küstrin-Kietz και του Kostrzyn nad Odrą. Στο άρθρο 9 της συμφωνίας ορίζεται ότι, όσον αφορά τον ΦΠΑ, για τις παραδόσεις αγαθών και παροχές υπηρεσιών, τις ενδοκοινοτικές αποκτήσεις και τις εισαγωγές αγαθών που προορίζονται για την εκτέλεση της προβλεπόμενης επένδυσης, ως έδαφος της επένδυσης θα πρέπει να θεωρείται το έδαφος της Πολωνίας. 
            
            
               Σύμφωνα με την αρχή της εδαφικής εφαρμογής που ορίζεται στην οδηγία ΦΠΑ, είναι αναγκαίο να προσδιορίζεται ο τόπος όπου πραγματοποιούνται οι παραδόσεις αγαθών και οι παροχές υπηρεσιών. Γι’ αυτόν τον λόγο, υπό κανονικές συνθήκες θα ήταν αναγκαίο να προσδιοριστεί για κάθε παράδοση αγαθών ή παροχή υπηρεσιών, ενδοκοινοτική απόκτηση και εισαγωγή αγαθών που σχετίζεται με την εκτέλεση της επένδυσης εάν αυτή πραγματοποιείται στην Πολωνία ή στη Γερμανία. Η Πολωνία και η Γερμανία είναι της γνώμης ότι η εφαρμογή αυτού του κανόνα μπορεί να φανεί πολύπλοκη στους υποκείμενους στον φόρο και στις φορολογικές αρχές. Θεωρούν ότι οι φορολογικές διατάξεις της συμφωνίας θα απλουστεύσουν τις φορολογικές υποχρεώσεις και την είσπραξη των φόρων.
            
            
               Υπό το πρίσμα των ανωτέρω, η Γερμανία και η Πολωνία ζητούν την άδεια, βάσει του άρθρου 395 της οδηγίας ΦΠΑ, να παρεκκλίνουν από το άρθρο 5 της οδηγίας ΦΠΑ και να ορίσουν ότι, για τους σκοπούς του ΦΠΑ, όλες οι παραδόσεις αγαθών και παροχές υπηρεσιών, οι ενδοκοινοτικές αποκτήσεις και οι εισαγωγές αγαθών που προορίζονται για την εκτέλεση της προβλεπόμενης επένδυσης πραγματοποιούνται στο έδαφος της Πολωνίας και, ως εκ τούτου, θα υπόκεινται στον πολωνικό ΦΠΑ. 
            
            
               Όσον αφορά τη συντήρηση των συνοριακών γεφυρών μεταξύ της Γερμανίας και της Πολωνίας, αυτή διέπεται από συμφωνία που υπογράφηκε μεταξύ της Γερμανίας και της Πολωνίας στις 20 Μαρτίου 1995. 
            
            
               Σε προηγούμενες περιπτώσεις, το Συμβούλιο έχει επιτρέψει παρεκκλίσεις από την αρχή της εδαφικότητας, μεταξύ άλλων, μεταξύ της Γερμανίας και της Πολωνίας
                  2
               , της Τσεχικής Δημοκρατίας
                  3
                και της Ελβετίας
                  4
               , καθώς και μεταξύ της Πολωνίας και της Ουκρανίας
                  5
               . 
            
            
               Δεδομένου ότι όλες οι παραδόσεις και παροχές που σχετίζονται με τη συγκεκριμένη επένδυση θα υπόκεινται στον πολωνικό ΦΠΑ, το μέτρο παρέκκλισης δεν θα έχει αρνητικές επιπτώσεις στη φορολόγηση της τελικής κατανάλωσης και, ως εκ τούτου, στους ιδίους πόρους της Ένωσης που προέρχονται από τον ΦΠΑ. 
            
            
               Με βάση τα ανωτέρω, προτείνεται να επιτραπεί η θέσπιση του αιτούμενου μέτρου παρέκκλισης. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
         
         
            
               
                  Η απόφαση αφορά άδεια που χορηγείται σε κράτη μέλη κατόπιν αιτήματός τους και, επομένως, δεν αποτελεί υποχρέωση.
               
               
                  Δεδομένου του ιδιαίτερα περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο.
               
            
            
               •Επιλογή της νομικής πράξης
            
            
               Προτεινόμενο μέσο: εκτελεστική απόφαση του Συμβουλίου.
            
            
               
                  Βάσει του άρθρου 395 της οδηγίας ΦΠΑ, η παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Το πλέον ενδεδειγμένο μέσο είναι εκτελεστική απόφαση του Συμβουλίου, επειδή το μέσο αυτό μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αιτήματα της Γερμανίας και της Πολωνίας και αφορά μόνο τα εν λόγω κράτη μέλη.
               
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου επιτρέπει στη Γερμανία και την Πολωνία να θεωρούν όλες τις παραδόσεις αγαθών και παροχές υπηρεσιών, τις ενδοκοινοτικές αποκτήσεις και τις εισαγωγές αγαθών που προορίζονται για την κατεδάφιση και την κατασκευή της συνοριακής γέφυρας μεταξύ του Küstrin-Kietz και του Kostrzyn nad Odrą ως παραδόσεις και παροχές που πραγματοποιούνται στην Πολωνία και, ως εκ τούτου, υπόκεινται στον πολωνικό ΦΠΑ. Το μέτρο αυτό αναμένεται να απλουστεύσει τις φορολογικές υποχρεώσεις των επιχειρήσεων και την είσπραξη των φόρων από τις φορολογικές αρχές. Δεδομένου του περιορισμένου πεδίου εφαρμογής της παρέκκλισης, οι επιπτώσεις θα είναι σε κάθε περίπτωση περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, δεδομένου ότι όλες οι παραδόσεις αγαθών και παροχές υπηρεσιών, οι ενδοκοινοτικές αποκτήσεις και οι εισαγωγές αγαθών που σχετίζονται με την προβλεπόμενη επένδυση θα υπόκεινται στον πολωνικό ΦΠΑ.
               
            
            
               2018/0141 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Γερμανία και την Πολωνία να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολές που πρωτοκολλήθηκαν στις 9 Ιανουαρίου 2018 και στις 22 Ιανουαρίου 2018 αντίστοιχα, η Γερμανία και η Πολωνία ζήτησαν από την Επιτροπή την άδεια να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ.
            
            
               (2)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολές της 5ης Μαρτίου 2018, διαβίβασε στα λοιπά κράτη μέλη το αίτημα που υποβλήθηκε από τη Γερμανία και την Πολωνία. Με επιστολές της 6ης Μαρτίου 2018, η Επιτροπή γνωστοποίησε στη Γερμανία και την Πολωνία ότι είχε συγκεντρώσει όλα τα στοιχεία που έκρινε απαραίτητα για την εξέταση του αιτήματος.
            
            
               (3)Βάσει της συμφωνίας που σκοπεύουν να συνάψουν η Γερμανία και η Πολωνία σχετικά με την κατεδάφιση της υφιστάμενης συνοριακής γέφυρας και την κατασκευή νέας γέφυρας μεταξύ του Küstrin-Kietz και του Kostrzyn nad Odrą, για τους σκοπούς του φόρου προστιθεμένης αξίας («ΦΠΑ»), η περιοχή όπου θα γίνουν οι εργασίες θα πρέπει να θεωρείται ως πολωνικό έδαφος, εφόσον οι παραδόσεις αγαθών και οι παροχές υπηρεσιών, οι ενδοκοινοτικές αποκτήσεις και οι εισαγωγές αγαθών προορίζονται για την εκτέλεση των εργασιών που προβλέπονται στη συμφωνία. 
            
            
               (4)Η Γερμανία και η Πολωνία θεωρούν ότι οι φορολογικές διατάξεις της συμφωνίας είναι δικαιολογημένες προκειμένου να απλουστευθεί η διαδικασία συμμόρφωσης με τις υποχρεώσεις καταβολής ΦΠΑ. Χωρίς τις εν λόγω διατάξεις, οι συναλλαγές θα έπρεπε να κατανέμονται με βάση το έδαφος στο οποίο πραγματοποιούνται, γεγονός που θα συνεπαγόταν φορολογικές επιπλοκές για τις εργοληπτικές επιχειρήσεις που θα αναλάβουν τις εργασίες. 
            
            
               (5)Δεδομένου ότι το ειδικό μέτρο που αποτελεί αντικείμενο του αιτήματος χορήγησης άδειας θα επηρεάσει μόνο σε αμελητέο βαθμό το συνολικό ποσό των φορολογικών εσόδων των κρατών μελών που εισπράττονται στο στάδιο της τελικής κατανάλωσης, είναι σκόπιμο να εφαρμοστεί παρέκκλιση από το άρθρο 5 της οδηγίας 2006/112/ΕΚ και να οριστεί ότι, για τους σκοπούς του ΦΠΑ, όλες οι παραδόσεις αγαθών και παροχές υπηρεσιών, οι ενδοκοινοτικές αποκτήσεις και οι εισαγωγές αγαθών που προορίζονται για την κατεδάφιση της υφιστάμενης συνοριακής γέφυρας και την κατασκευή νέας συνοριακής γέφυρας μεταξύ του Küstrin-Kietz και του Kostrzyn nad Odrą πραγματοποιούνται στο έδαφος της Πολωνίας και, ως εκ τούτου, θα υπόκεινται στον πολωνικό ΦΠΑ. 
            
            
               (6)Η παρέκκλιση δεν θα έχει επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στη Γερμανία και στην Πολωνία να θεωρούν την περιοχή του εργοταξίου της συνοριακής γέφυρας μεταξύ του Küstrin-Kietz και του Kostrzyn nad Odrą ως μέρος του εδάφους της Πολωνίας για τους σκοπούς της παράδοσης αγαθών και της παροχής υπηρεσιών, των ενδοκοινοτικών αποκτήσεων και των εισαγωγών αγαθών που προορίζονται για την κατεδάφιση της υφιστάμενης συνοριακής γέφυρας και την κατασκευή νέας συνοριακής γέφυρας. 
            
            
               Άρθρο 2
            
            
               Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Δημοκρατία της Πολωνίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                  
                        Απόφαση 
                     
                        95/115/ΕΚ
                     
                      του Συμβουλίου της 30ής Μαρτίου 1995 (ΕΕ L 80 της 8.4.1995, σ. 47)· απόφαση 
                     
                        96/402/ΕΚ
                     
                      του Συμβουλίου της 25ης Ιουνίου 1996 (ΕΕ L 165 της 4.7.1996, σ. 35)· απόφαση 
                     
                        95/435/ΕΚ
                     
                      του Συμβουλίου της 23ης Οκτωβρίου 1995 (ΕΕ L 257 της 27.10.1995, σ. 34) και απόφαση 
                     
                        2001/741/ΕΚ
                     
                      του Συμβουλίου της 16ης Οκτωβρίου 2001 (ΕΕ L 278 της 23.10.2001, σ. 28).
                  
               
               
                  
                     (3)
                  
                        Απόφαση 97/188/ΕΚ του Συμβουλίου της 17ης Μαρτίου 1997 (ΕΕ L 80 της 21.3.1997, σ. 18)· απόφαση 97/511/ΕΚ του Συμβουλίου της 24ης Ιουλίου 1997 (ΕΕ L 214 της 6.8.1997, σ. 39) και απόφαση 2001/742/ΕΚ του Συμβουλίου της 16ης Οκτωβρίου 2001 (ΕΕ L 278 της 23.10.2001, σ. 30).
               
               
                  
                     (4)
                  
                        Απόφαση 2003/544/ΕΚ του Συμβουλίου της 15ης Ιουλίου 2003 (ΕΕ L 186 της 25.7.2003, σ. 36), και απόφαση 2005/911/ΕΚ του Συμβουλίου της 12ης Δεκεμβρίου 2005 (ΕΕ L 331 της 17.12.2005, σ. 30).
               
               
                  
                     (5)
                  
                        Εκτελεστική απόφαση (ΕΕ) 2017/1769 του Συμβουλίου της 25ης Σεπτεμβρίου 2017 (ΕΕ L 250 της 28.9.2017, σ. 73). 
               
               
                  
                     (6)
                  
                        ΕΕ L 347 της 11.12.2006, σ. 1.